**Szombathely Megyei Jogú Város Polgármesterének**

**17/2020. (V.8.) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló**

**8/2015. (II.27.) önkormányzati rendelet módosításáról**

Szombathely Megyei Jogú Város polgármestere a szociális igazgatásról és a szociális ellátásokról szóló 1993. évi III. törvény (a továbbiakban: Szt.) 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában, 132. § (4) bekezdés g) pontjában és a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 18. § (2) bekezdésében kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8-8a. pontjában, az Szt. 2. §-ában és a Gyvt. 94. § (1) bekezdésében meghatározott feladatkörben, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott feladat- és hatáskörében eljárva a következőket rendeli el:

**1. §**

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (a továbbiakban: Rendelet) 7. § (1) bekezdése a következő d) ponttal egészül ki:

*(A rendkívüli települési támogatás fajtái:)*

„d) piaci vásárlási utalvány.”

**2. §**

A Rendelet 7. § (2) bekezdése helyébe a következő rendelkezés lép:

„(2) Az egyedül élők és az egy családban élők részére egy naptári évben kifizethető rendkívüli települési támogatás összege – a 9/A. §-ban foglaltakra figyelemmel és ide nem értve a temetési támogatást és a piaci vásárlási utalványt – nem haladhatja meg az öregségi nyugdíj mindenkori legkisebb összegének 150 %-át, 8.§ (2) bekezdés szerinti kérelmezőnél, amennyiben az állami foglalkoztatási szervnél a Kormány által kihirdetett veszélyhelyzetben vetette magát nyilvántartásba, 200 %-át, és legfeljebb évi négy alkalommal állapítható meg.”

**3. §**

A Rendelet III. Fejezete a 10. §-t követően a következő „Piaci vásárlási utalvány” alcímmel egészül ki:

**„Piaci vásárlási utalvány**

**10/A. §**

1. Piaci vásárlási utalvány annak a kérelmezőnek nyújtható, aki:

a) állami foglalkoztatási szervnél nyilvántartásba vett álláskereső, vagy

b) öregségi nyugdíjban, vagy megváltozott munkaképességű személyek pénzbeli ellátásában, vagy rokkantsági járadékban részesül és a veszélyhelyzet kihirdetését követően munkaviszonya igazolt módon megszűnt.

(2) Piaci vásárlási utalványra jogosult az a személy,

a) aki egyedül élő, és havi jövedelme az öregségi nyugdíj mindenkori legkisebb összegének 450 százalékát, vagy

b) akinek a családjában az egy főre jutó havi jövedelem az öregségi nyugdíj mindenkori legkisebb összegének 400 százalékát

nem haladja meg, feltéve, hogy saját maga és családja vagyonnal nem rendelkezik.

(3) Piaci vásárlási utalványra egy családban csak egy személy jogosult.

(4) A piaci vásárlási utalvány kizárólag természetbeni szociális ellátás formájában nyújtható, amelynek összege a 30.000,- Ft-ot nem haladhatja meg.

(5) A piaci vásárlási utalvány kizárólag élelmiszer (kivéve szeszes ital) vagy ruházati cikk vásárlására használható fel legkésőbb 2021. január 31. napjáig. A jogosultság megállapítására vonatkozó kérelem 2020. december 31. napjáig nyújtható be.

(6) A piaci vásárlási utalvány a Vásárcsarnok területén az (5) bekezdés szerinti termékkört árusító azon őstermelőknél, egyéni vállalkozóknál, gazdasági társaságoknál használható fel, amelyek az utalvány elfogadására vonatkozóan megállapodást kötöttek.

**4. §**

A Rendelet 16. §-a a következő (3) bekezdéssel egészül ki:

„(3) Kizárólag természetbeni ellátásként nyújtható a piaci vásárlási utalvány.”

**5. §**

A Rendelet 33. §-a a következő (6) bekezdéssel egészül ki:

„(6) 2021. február 1. napján hatályát veszti

a) a 7. § (1) bekezdés d) pontja,

b) a 7. § (2) bekezdésében az „és a piaci vásárlási utalványt” szövegrész,

c) a III. Fejezet „Piaci vásárlási utalvány” alcíme, és

d) a 16. § (3) bekezdése.”

**6. §**

Ez a rendelet 2020. május 11. napján lép hatályba.

**(: Dr. Nemény András :)** **(: Dr. Károlyi Ákos :)**

**polgármester** **jegyző**

A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.

Szombathely, 2020. május 8.

(: Dr. Károlyi Ákos :)

**jegyző**